DECIZIA COMISIEI
din 5 septembrie 2007
de modificare a Deciziilor 2001/881/CE şi 2002/459/CE în ceea ce priveşte lista punctelor de control la frontieră
[notificată cu numărul C(2007) 4082]
(Text cu relevanţă pentru SEE)
(2007/616/CE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Directiva 90/425/CEE a Consiliului din 26 iunie 1990 privind controalele veterinare şi zootehnice aplicabile în schimburile intracomunitare cu anumite animale vii şi produse în vederea realizării pieţei interne (1), în special articolul 20 alineatul (3),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din ţări terţe introduse în Comunitate şi de modificare a Directivelor 89/662/CEE, 90/425/CEE şi 90/675/CEE (2), în special articolul 6 alineatul (4) paragraful al doilea,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din ţări terţe şi sunt introduse în Comunitate (3), în special articolul 6 alineatul (2),
întrucât:
(1)
Decizia 2001/881/CE a Comisiei din 7 decembrie 2001 de stabilire a listei punctelor de control la frontieră desemnate pentru controalele veterinare ale animalelor şi produselor animale din ţări terţe şi de actualizare a normelor privind controalele care trebuie efectuate de specialiştii Comisiei (4) stabileşte în anexa la respectiva decizie o listă a punctelor de control la frontieră pentru controalele veterinare ale animalelor vii şi produselor animale provenind din ţări terţe şi care sunt introduse în Comunitate („lista punctelor de control la frontieră”).
(2)
Lista punctelor de control la frontieră include numărul de unitate din reţeaua TRACES pentru fiecare punct de control la frontieră. TRACES este un sistem informatizat introdus de Decizia 2004/292/CE a Comisiei din 30 martie 2004 privind punerea în aplicare a sistemului TRACES şi de modificare a Deciziei 92/486/CEE (5). Acesta înlocuieşte fostul sistem ANIMO, bazat pe reţeaua prevăzută de Decizia 91/398/CEE a Comisiei din 19 iulie 1991 privind reţeaua informatizată de legătură între autorităţile veterinare (ANIMO) (6), destinată urmăririi circulaţiei animalelor şi a anumitor produse în cadrul schimburilor intracomunitare şi a importurilor.
(3)
Ca urmare a unei inspecţii cu rezultate satisfăcătoare, efectuată în conformitate cu Decizia 2001/881/CE, ar trebui adăugat la lista punctelor de control la frontieră punctul de control la frontieră de la Civitavecchia, Italia.
(4)
Ca urmare a comunicărilor efectuate de Germania şi Regatul Unit, punctele de control la frontieră de la Weil/Rhein Mannheim, Germania, şi Ipswich, Regatul Unit, ar trebui scoase de pe lista punctelor de control la frontieră stabilită în anexa la Decizia 2001/881/CE.
(5)
De asemenea, ca urmare a comunicărilor efectuate de Belgia, Spania, Franţa, Italia, Ungaria, Ţările de Jos, Portugalia, România şi Regatul Unit, ar trebui actualizată lista punctelor de control la frontieră pentru statele membre respective pentru a ţine seama de schimbările recente privind centrele de inspecţie şi categoriile de animale sau produse care pot fi controlate la anumite puncte de control la frontieră autorizate deja în conformitate cu Decizia 2001/881/CE, precum şi organizarea centrelor de inspecţie care aparţin de respectivele puncte de control la frontieră.
(6)
Lista unităţilor care figurează în Decizia 2002/459/CE a Comisiei din 4 iunie 2002 de stabilire a listei unităţilor din reţeaua informatizată ANIMO şi de abrogare a Deciziei 2000/287/CE (7) indică numărul de unitate din reţeaua TRACES pentru fiecare punct de control la frontieră din Comunitate. Din motive de coerenţă a legislaţiei comunitare, lista respectivă ar trebui actualizată corespunzător pentru a se ţine seama de modificările care trebuie făcute în anexa la Decizia 2001/881/CE astfel încât informaţiile din aceste două anexe să fie identice.
(7)
Deciziile 2001/881/CE şi 2002/459/CE ar trebui modificate corespunzător.
(8)
Măsurile prevăzute în prezenta decizie sunt în conformitate cu avizul Comitetului permanent pentru lanţul alimentar şi sănătatea animală,
ADOPTĂ PREZENTA DECIZIE:
Articolul 1
Anexa la Decizia 2001/881/CE se înlocuieşte cu textul din anexa I la prezenta decizie.
Articolul 2
Anexa la Decizia 2002/459/CE se modifică în conformitate cu anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 5 septembrie 2007.